Wat maak Solidariteit Finansiële Dienste (SFD) anders? - Solidariteit WêreldSolidariteit Wêreld
Tuis › Nuuskantoor › Wat maak Solidariteit Finansiële Dienste (SFD) anders?
Wat maak Solidariteit Finansiële Dienste (SFD) anders?
Voordat 'n padkaart na finansiële vryheid opgestel kan word, is dit belangrik om eers te weet wat finansiële vryheid is. Dan kan ons kyk wat so baie verander het dat die pad nou moeiliker is sodat ons ons eie padkaart vir die toekoms kan opstel.
Finansiële vryheid is wanneer die inkomste uit jou bates meer as jou uitgawes is. Om daarby uit te kom, is vir almal 'n moeilike opdraande pad en die meeste mense is gelukkig as hulle dit teen aftrede bereik. Met 'n goeie padkaart wat presies gevolg word, is dit wel moontlik om dit te bereik.
SFD se diens is advies-gedrewe en nie verkope-gedrewe nie, wat hulle in baie opsigte van die norm in hul bedryf onderskei. Kliënte kry hulp wat die basiese pilare van finansiële bestuur in die huishouding betref. Daaruit word sekere risiko's geïdentifiseer en 'n verskeidenheid oplossings voorgestel.
SFD is 'n volfiliaal van die Solidariteit Beleggingsmaatskappy en lewer deur hul inkomste 'n baie belangrike bydrae tot die Solidariteit Beweging. SFD se struktuur onderskei hulle ook van die norm in hul bedryf. SFD se inkomste is gegrond op modelle wat volhoubaarheid en langtermynkliënteverhoudinge as basis gebruik. Dit is dus vir hulle belangrik dat kliënte waarde vir geld kry vir die diens en produkte wat hulle bied.
Om te verseker dat jy eendag sorgeloos sal kan aftree, moet jy reeds vroeg in jou professionele loopbaan geld begin wegsit vir dié dag wanneer jy nie meer gaan werk nie. Baie mense leef met die idee dat vandag se plesier belangriker is as môre se bekommernis, en dít is een van die grootste flaters wat jy kan begaan, waarsku kenners.
Volgens navorsing kan mense deesdae lag-lag 90 jaar oud word. As jy dus op 65 aftree, het jy maar 40 jaar om met baie dissipline te spaar om vir minstens 25 jaar ná aftrede sonder 'n ander inkomste oor die weg te kom. As jy jouself wil oortuig om vinniger skouer aan die wiel te sit, kyk na jou ouers om in hul voetspore te volg, of kyk na jou ouers om hul foute te vermy.
Om al Solidariteit se werksinstellings te bou, gaan honderde miljoene rande se kapitaal verg. Solidariteit het besluit om deur die Solidariteit Beleggingsmaatskappy die Solidariteit Eiendomsmaatskappy in 'n kapitaalbeleggingsinstrument, Kanton Beleggings, te omskep wat ook verantwoordelikheid aanvaar vir die ontwikkeling en bestuur van eiendom.
Kanton Beleggings is in die lewe geroep om die instellings van die Afrikaanse gemeenskap in die breë en, meer spesifiek die Solidariteit Beweging, te ondersteun in die skep van "leefruimtes vir Afrikaans". Die Solidariteit Beweging het 'n behoefte om vinniger uitvoering te gee aan sy plan vir die Afrikaanse gemeenskap, veral ten opsigte van die oprigting van geskikte fasiliteite vir opleidingsinstellings soos Sol-Tech en Akademia.
Kanton Beleggings sal veral aan drie fronte diens lewer:
Die ontwikkeling van 'n beleggingsplatform waardeur die nodige kapitaal vir die ontwikkeling van 'n eiendomsportefeulje vanaf die publiek gewerf kan word. Hierdeur verkry beleggers nie alleen 'n kulturele dividend in die vorm van groter leefruimte vir Afrikaans nie, maar ook 'n markverwante opbrengs op hul kapitaal;
Die ontwikkeling van opleidingsfasiliteite vir Sol-Tech en Akademia aanvanklik, maar later ook vir ander opleidingsinstellings en selfs die oprigting van koshuise. Dit sluit die identifisering en aankoop van geskikte persele en die oprigting van geboue in; en
Die instandhouding en bestuur van hierdie persele, sowel as die eiendom wat tans in Solidariteit Eiendomme se portefeulje is.